ΑΠΟΦΑΣΗ ΤΗΣ ΕΠΙΤΡΟΠΗΣ της 22ας Δεκεμβρίου 1992 για τον καθορισμό της χρηματοδοτικής συμμετοχής της Κοινότητας για την καταπολέμηση του αφθώδους πυρετού στο Μαρόκο, όσον αφορά τον εφοδιασμό σε εμβόλια

(93/85/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την απόφαση 90/424/ΕΟΚ του Συμβουλίου της 26ης Ιουνίου 1990 για τις δαπάνες στον κτηνιατρικό τομέα (1), όπως τροποποιήθηκε τελευταία από την απόφαση 92/337/ΕΟΚ (2), και ιδίως τα άρθρα 8 και 13,

Εκτιμώντας:

ότι, από το 1991, έχουν σημειωθεί κρούσματα αφθώδους πυρετού στο Μαρόκο- ότι η εξέλιξη αυτή της κατάστασης όσον αφορά την εν λόγω ασθένεια στο Μαρόκο αποτελεί κίνδυνο για την Κοινότητα-

ότι θα πρέπει να παρασχεθεί βοήθεια στο Μαρόκο για την καταπολέμηση του αφθώδους πυρετού σύμφωνα με τα άρθρα 8 και 13 της απόφασης 90/424/ΕΟΚ-

ότι, με την επιστολή της 26ης Μαΐου 1992, το Βασίλειο του Μαρόκου ανέλαβε την υποχρέωση να θεσπίσει ορισμένα μέτρα για την εξάλειψη της ασθένειας στην επικράτειά του-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Δύναται να χορηγηθεί χρηματοδοτική συμμετοχή της Κοινότητας στο Βασίλειο του Μαρόκου για την αγορά εμβολίων κατά του αφθώδους πυρετού, για το πρόγραμμα που πρόκειται να εφαρμοστεί κατά το 1992 στις επαρχίες Tanger, Tetouan, Larache, Chefchaouen, Al Hooceima, Nador, Oujda, Kentria, Sidi Kacem, Taounate, Tarza, Fez και Meknes.

Άρθρο 2

Η χρηματοδοτική συμμετοχή που αναφέρεται στο άρθρο 1 χορηγείται υπό τον όρο ότι οι αρχές του Μαρόκου θα θεσπίσουν τα ακόλουθα μέτρα:

1. συστηματικό πρόγραμμα εμβολιασμού των ευάλωτων ειδών που ενδέχεται να μολυνθούν από την ασθένεια, στις επαρχίες που αναφέρονται στο άρθρο 1, κατά τον ακόλουθο τρόπο:

- όλα τα πρόβατα και οι αίγες θα πρέπει να εμβολιάζονται δύο φορές το χρόνο,

- όλο το ζωικό κεφάλαιο θα πρέπει να εμβολιάζεται κάθε χρόνο,

με εμβόλιο που περιέχει ένα ισχυρό και καλά δοκιμασμένο στέλεχος υποτύπου 01, το οποίο έχει αποδειχθεί ικανοποιητικό για το κοινοτικό ινστιτούτο συντονισμού για τα εμβόλια κατά του αφθώδους πυρετού (CCI), για την προστασία από το τοπικό στέλεχος του ιού-

2. κατάλληλη σήμανση των ζώων, έτσι ώστε να εντοπίζονται εκείνα που έχουν εμβολιαστεί-

3. επιδημιολογική μελέτη κάθε κρούσματος της ασθένειας, έτσι ώστε να προσδιορίζεται η προέλευση και η πιθανή έκταση της μόλυνσης-

4. οριοθέτηση απαγορευμένων περιοχών για να περιοριστεί η εξάπλωση της ασθένειας έξω από μια μολυσμένη περιοχή-

5. Το εμβόλιο θα πρέπει να πληροί τα ακόλουθα κριτήρια:

- θα πρέπει να συμφωνεί πλήρως με τις διατάξεις της ευρωπαϊκής φαρμακοποιίας,

- ο παρασκευαστής του θα πρέπει να παρέχει τα απαραίτητα στοιχεία στο κοινοτικό ινστιτούτο συντονισμού για να δύναται να ελέγχει εάν το εμβόλιο πληροί τις απαιτούμενες προδιαγραφές.

Άρθρο 3

Η κοινοτική χρηματοδοτική συμμετοχή ανέρχεται σε ένα εκατομμύριο Ecu.

Άρθρο 4

1. Η χρηματοδοτική συμμετοχή της Κοινότητας χορηγείται:

- αφού παραλάβει η Επιτροπή έκθεση σχετικά με την εφαρμογή των ενεργειών που ορίζονται στο άρθρο 2,

- αφού υποβληθούν τα συνοδευτικά έγγραφα σχετικά με την αγορά του εμβολίου που χρησιμοποιήθηκε σύμφωνα με το άρθρο 1.

2. Η έκθεση και το έγγραφο που αναφέρονται στην παράγραφο 1 αποστέλλονται από το Βασίλειο του Μαρόκου έως τις 31 Μαρτίου 1993 το αργότερο.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 22 Δεκεμβρίου 1992.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 224 της 18. 8. 1990, σ. 19.

(2) ΕΕ αριθ. L 187 της 7. 7. 1992, σ. 45.